text: Varde Kommune: Miljøet tager ikke skade nu
  20 september 2014 kl. 11.00
  Lørdag formiddag har en miljømand fra Varde Kommune været ude og se på byggeriet af kæmpevindmøller i Næsbjerg. Der er ikke noget at komme efter, siger han.
  På trods af at Natur- og Miljøklagenævnet for snart en uge siden afgjorde, at byggeriet af ti kæmpevindmøller i Næsbjerg ved Varde er ulovligt, bygges der stadig.
  Fredag aften kunne borgergruppen i området konstatere, at der fortsat blev pumpet okkerforurenet vand ud i en nærliggende å. De ringede derfor til politiet, der sendte en mand fra beredskabsstyrelsen ud til stedet.
  -Jeg var derude ved 20-tiden, og der blev der stadig pumpet. Vi fik flyttet slangerne og fik derved ledt vandet væk ad en anden vej, fortæller vagthavende ved beredskabet til TV SYD.
  
  Miljømæssigt OK
  Lørdag formiddag var Varde Kommunes miljøvagt ude og inspicere den nye løsning.
  -Vandet bliver nu ledt ud på markerne og miljømæssigt er der ikke noget at komme efter, fortæller Claudi Andresen, miljøvagt ved Varde Kommune, til TV SYD.
  En lokal borger har politianmeldt Varde Kommune. Det er den anden politianmeldelse af kommunen indenfor tre dage.
  
  